ΕΡΤ Ρόδου

Ο **Ραδιοφωνικός Σταθμός Νοτίου Αιγαίου** (**ΕΡΤ Νοτίου Αιγαίου** ή **Ραδιοφωνικός Σταθμός Ρόδου**) είναι ο τοπικός ραδιοφωνικός σταθμός της Ρόδου και όλων των Δωδεκανήσων που ελέγχεται από την Γενική Διεύθυνση Ραδιοφωνίας της ΕΡΤ.

## Ιστορία
Ο Ραδιοφωνικός Σταθμός της Ρόδου ιδρύεται και ξεκινάει την λειτουργία του, στις 7 Νοεμβρίου του 1954 και υπό την ονομασία *Ραδιοφωνικός Σταθμός Δωδεκανήσου* με τον αρχικό πομπό MAGNETI-MARELLI, ο οποίος εξέπεμπε στα μεσαία κύματα στους 1494 ΚΗz και είχε ισχύ 5KWatt. Το 1986 ο νέος πομπός SIEMENS τίθεται σε λειτουργία και είχε ισχύ 100KWatt. Η εμβέλεια του καινούργιου πομπού καλύπτει προς τα νότια την Κύπρο και την Βόρεια Αφρική, ανατολικά την Τουρκία και Μέση Ανατολή, δυτικά και βόρεια μεγάλο μέρος της Μεσογείου, το Αιγαίο και την ηπειρωτική Ελλάδα.

Στην πορεία εκπέμπει και στα FM στη συχνότητα 92.7 MHz (από το 1991) ενώ ανανεώνεται ο εξοπλισμός στο στούντιο (1992). Το 1995 ο σταθμός περνά στην Ελληνική Ραδιοφωνία μετονομασμένος σε Ρ/Σ Ρόδου και με καινούριο δίκτυο αναμεταδοτών, καλύπτει όλα τα Δωδεκάνησα στα FM. Το 1998 μετονομάζεται σε Δίκτυο Νοτίου Αιγαίου, με στόχο την κάλυψη όλης της περιφέρειας Νοτίου Αιγαίου.

Το ειδικά διαμορφωμένο πρόγραμμά του από τους ισχυρούς αναμεταδότες του (προστέθηκαν οι αναμεταδότες στη Σαντορίνη στους 93.3 ΜΗz, στην Κω και στο Καστελλόριζο στους 98.4 ΜΗz και στην Κάρπαθο στους 103.8 MHz) και μέσω δικτυώσεων από συνεργαζόμενους ιδιωτικούς και δημοτικούς ραδιοφωνικούς σταθμούς καλύπτει ειδησεογραφικά τα Δωδεκάνησα και τις Κυκλάδες.

Το 2006 εγκαθίσταται δίκτυο υπολογιστών, με εφαρμογή της ψηφιακής μεταφοράς του προγράμματος προς τους πομπούς FM, μέσω κυκλωμάτων του ΟΤΕ. Το 2013, πριν τις 11 Ιουνίου, αλλάζει η συχνότητα εκπομπής του πομπού Μεσαίων από τους 1494ΚΗΖ στους 1260ΚΗΖ, με αποτέλεσμα αύξηση της εμβέλειας και καθαρότερη εκπομπή (χωρίς παράσιτα).

### 11 Ιουνίου 2013-σήμερα
Στις 11 Ιουνίου 2013 ο σταθμός Ρόδου κλείνει μετά από απόφαση της Κυβέρνησης Σαμαρά να διακόψει τη λειτουργία της ΕΡΤ. Οι απολυμένοι εργαζόμενοι παρά τις εξαγγελίες της κυβέρνησης και τις δυσκολίες, συνεχίζουν την λειτουργία του σταθμού, παράγοντας πλήρες πρόγραμμα. Όταν δόθηκε εντολή στη ΔΕΗ, να διακόψει το ρεύμα ώστε να κλείσει ο πομπός των μεσαίων κυμάτων της Ρόδου (1260 KHz με ισχύ 100KW), έγινε επιδρομή αγνώστων, μη έχοντας τον κίνδυνο ηλεκτροπληξίας, και καθώς δεν υπήρξε πρόβλεψη για την προστασία της δημόσιας περιουσίας καταστράφηκε, λεηλατήθηκε ο πομπός και εκλάπησαν πανάκριβα ανταλλακτικά, μεγάλα πηνία προσαρμογής από χαλκό, πανάκριβες λυχνίες εκπομπής, κτλ.

Ωστόσο στις 28 Απριλίου 2015 υπό την Κυβέρνηση Τσίπρα, ψηφίστηκε από τη Βουλή ο νόμος για την επαναλειτουργία της ΕΡΤ που έγινε δύο χρόνια μετά το μαύρο (11 Ιουνίου) με όλες σχεδόν τις δομές της, συμπεριλαμβανομένης και της ΕΡΑ Ρόδου, μετονομασμένης σε ΕΡΤ Ρόδου. Δόθηκε το δικαίωμα σε όσους είχαν απολυθεί να γυρίσουν στις θέσεις εργασίας τους, ενώ το 2025 η ΕΡΤ προχώρησε στην αναβίωση του πομπού των μεσαίων κυμάτων στη Ρόδο.

## Πρόγραμμα
Τα πρώτα χρόνια η τοπική παραγωγή περιορίζεται σε εκπομπές ιστορικού και λαογραφικού περιεχομένου, καθώς και σε εκπομπές δημοτικής (κυρίως νησιώτικης) μουσικής ενώ στις αρχές της δεκαετίας του '80, αυξάνονται οι παραγωγές δημοσιογραφικών και ενημερωτικών εκπομπών. Το 1991 το τοπικό πρόγραμμα του αυξάνεται ενώ το 1995 με την ανάληψη διεύθυνσης από την ΕΡΑ σταθεροποιείται στις 9 με 10 ώρες ημερησίως. Τις υπόλοιπες ώρες δικτυώνεται με τα κεντρικά προγράμματα της ΕΡΑ.

## Συχνότητες ΕΡΤ Νοτίου Αιγαίου

## Παραπομπές


## Εξωτερικοί σύνδεσμοι
*Ακούστε ζωντανά από το ERT echo
*Επίσημη ιστοσελίδα
*Επίσημο ιστολόγιο της ΕΡΤ Ρόδου

Κατηγορία:Ελληνική Ραδιοφωνία